text: Hvem har stjålet 25 meter ligusterhæk?
  16 november 2016 kl. 21.07
  En husejer i Brunde nær Rødekro kom hjem fra arbejde til et overraskende syn - der manglede 25 meter ligusterhæk ved hans hus.
  25 meter nyligt plantet ligusterhæk er forsvundet fra en adresse i Brunde nær Rødekro. Det oplyser Syd- og Sønderjyllands Politi.
  - Jeg har aldrig set noget lignende, siger Erik Lindholdt, vagtchef ved Syd- og Sønderjyllands Politi til TV SYD.
  Hækken forsvandt fra husets forhave, og politiet efterlyser lige nu vidner, der har set de 25 meter ligusterhæk blive transporteret væk fra Brunde.
  - Hækken er sandsynlig forsvundet tirsdag nat, for jeg kan ikke forstille mig, at nogen ville stjæle 25 meter hæk ved højlys dag, siger Erik Lindholdt.
  Er der nogen, som har set 25 m ligusterhæk på vej væk fra Brunde v/Aabenraa? Hækken stjålet fra forhave i området #politidk
  
  